ทหารไทยชี้ส่งออกฟื้น
ปรับคาดการณ์ปีนี้โต3.7% อานิสงส์สินค้าโภคภัณฑ์ราคาสูงขึ้น
20 พ.ค. 2560

ปรับคาดการณ์ปีนี้โต3.7% อานิสงส์สินค้าโภคภัณฑ์ราคาสูงขึ้นโพสต์ทูเดย์ - ทหารไทยชี้ส่งออกฟื้นตัว ปรับคาดการณ์ปีนี้โต 3.7% จากราคาสินค้าโภคภัณฑ์ขยับขึ้นศูนย์วิเคราะห์เศรษฐกิจ ธนาคารทหารไทย คาดว่าการส่งออกของไทยในปีนี้จะขยายตัวได้ดีต่อเนื่องที่ 3.7% สูงกว่าคาดการณ์เดิมที่ 2% ผลจากปัจจัยด้านราคาที่สูงขึ้นทั้งสินค้าโภคภัณฑ์และราคาน้ำมัน และปัจจัยด้านปริมาณจากการฟื้นตัวอย่างต่อเนื่องของเศรษฐกิจโลกทั้งนี้ จากข้อมูลในช่วง 3 ปีที่ผ่านมา ราคาสินค้าส่งออกมักจะเคลื่อนไหวตามราคาน้ำมันดิบในตลาดโลกจากราคาสินค้าโภคภัณฑ์โดยเฉพาะสินค้าโภคภัณฑ์ที่เกี่ยวข้องกับน้ำมัน โดยศูนย์วิเคราะห์ฯ พบว่าราคาน้ำมันที่เปลี่ยนไป 1% จะทำให้ราคาสินค้าส่งออกเปลี่ยนไปในทิศทางเดียวกันประมาณ 0.11% ซึ่งคาดว่าสิ้นปีนี้ราคาน้ำมันในตลาดโลกจะยืนที่ 57 เหรียญสหรัฐ/บาร์เรล เพิ่มขึ้น 4% จากต้นปีอย่างไรก็ตาม ในช่วงที่เหลือของปีนี้การส่งออกจะขยายตัวแผ่วลงจากไตรมาสแรกที่มีปัจจัยสนับสนุนจากราคาสินค้าส่งออกที่ขยายตัวได้ดี เนื่องจากฐานราคาสินค้าที่ต่ำในช่วงเดียวกันของปีที่แล้ว ส่วนในช่วงที่เหลือของปีมูลค่าการส่งออกที่เพิ่มขึ้นจะมาจากปัจจัยด้านปริมาณเป็นหลัก จากการฟื้นตัวของเศรษฐกิจประเทศคู่ค้าและแนวโน้มการค้าโลกที่กลับมาขยายตัวโดยเฉพาะตลาดจีน กลุ่มประเทศซีแอลเอ็มวีและสหรัฐ ในขณะที่สินค้าส่งออกที่คาดว่าจะขยายตัวได้แข็งแกร่ง ได้แก่ ยางพาราและเคมีภัณฑ์จากราคาที่สูงขึ้น คอมพิวเตอร์และอิเล็กทรอนิกส์จากความต้องการในตลาดโลกที่เพิ่มขึ้นขณะเดียวกันการส่งออกไทยยังคงความเสี่ยงจากภาคต่างประเทศ ทั้งสถานการณ์ทางการเมืองในยุโรปที่แม้ผ่านการเลือกตั้งฝรั่งเศสไปแล้วจะมีการเลือกตั้งในเยอรมนีและอิตาลีต่อไป ความไม่แน่นอนของการดำเนินนโยบายการค้าสหรัฐและปัญหาหนี้ของจีนที่อาจส่งผลกระทบต่อการส่งออกได้ ผู้ประกอบการจึงควรติดตามสถานการณ์อย่างใกล้ชิดเพื่อที่จะได้หาวิธีรับมือได้ทันท่วงที